Luister: Jakaranda Liggiefees weer vanjaar aangebied | Maroela Media
Die Jakaranda Kinderhuis bied vanjaar sy Liggiefees vir die 9de keer aan. (Foto: Facebook)
Desember is 'n maand van vrygewigheid, samesyn en bederf. Families kom saam en almal ontspan ná die rowwe jaar wat verby is. Vir kinderhuiskinders, wat na 'n liefdevolle normale gesin van hulle eie verlang, bly die lewe egter altyd 'n uitdaging.
Die Jakaranda Kinderhuis in Pretoria bied vanjaar sy negende Liggiefees, ten bate van die 220 kinders wat in dié kinderhuis woon, aan.
Gary van Veenhuyzen, bemarker van die kinderhuis, het in 'n ateljeeonderhoud met Maroela Media vertel die projek is aanvanklik van stapel gestuur om aan die kinders in die kinderhuis die Kersboodskap oor te dra.
"Die publiek het egter ál meer na die liggies kom kyk en meer betrokke geraak – dit het die projek laat groei tot waar dit vandag is. Al die huise op die terrein, asook die terrein self, word mooigemaak met liggies. Oral waar ons 'n gaatjie kry, sit ons 'n liggie op," het Van Veenhuyzen gesê.
"Vanjaar het ons dinge ook so 'n bietjie verander en is daar tien musiekvertonings wat ons deur die loop van die fees aanbied," het hy verklap. Musikante soos Dewald Wasserfall, EON, Saarkie, Joshua na die Reën, Tussen Sterre, Heuning, 2nd Life, Ampie en Martin Bester sal tydens die fees te sien wees.
"Ons het ook reeds begin lippe aflek vir die lekker kosstalletjies wat ons vanjaar gaan hê," het hy bygevoeg. "Daar is iets van alles – hamburgers, worsbroodjies, kerrie en rys, pannekoek, koffie – noem dit en ons het dit. Daar is ook 'n Kersmark wat nuwe en handgemaakte produkte verkoop, en 'n treinrit reg rondom die perseel vir kinders en ouer mense wat nie die hele ent kan loop nie."
Die kinderhuis is geleë by Talitha Kumistraat 1, Eastlynne, Pretoria.
Ondersteun hulle en ook die Dannville Liggiehuis – dis mense wat dit self nie baie breed het (Dannville) en tog hul eie huis en klein tuintjie pragtig opmaak elke jaar en met 'n oophand mense in hul, meestal arm, omgewing help met kospakkies ens. Asb mense vergeet eenkeer van NOG 'n sjokolade of NOG 'n speletjie vir jou eie kinders, en gee vir die wat swaarkry. Ek help hul elke jaar maar ek hoop tog egtig ander mense sal ook!